《西湖夜归观打鱼怀赵京兆》
宋代·释居简

德人天游乐者全，亦以此乐均鱼鸢。陶然亦复忘所乐，西湖澄澈如心渊。

管领西湖人不少，前后无如赵京兆。至今画手画西湖，不著绿蓑人独钓。

胡为今夜月满湖，大船小船皆得鱼。鱼登罔罟叫不得，那知老子今归欤。

滔滔京兆万人海，平地翻涛渺无盖。活鱼之外尤活人，人在甘棠颂遗爱。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。